Nmawk ginra e, Wunpawng Mungdan Shanglawt Hpyen Dap KIA hte Myen hpyen dap lapran hpyen masa shaja hkat taw nna, gap gasat hkat wa na masa nga ai majaw, hkrit tsang ai mung shawa marai 300 ram, shim lum ai shara ni de hprawng yen magang taw sai lam chye lu ai.
September praw 6 ya jahpawt kaw na, Manmaw muklum Myen hpyen dap Hk M Y (437) dap ni shang wa ai majaw, Nmawk Hka Nan lawk makau mayan hta nga ai KIA dap hte hkrum katut gap gasat hkat ai lam nbyin shi yang, Nmawk Hka Nan lawk hte Wa Wang mare masha ni tau hkrau hprawng yen da ai re lam, ginra masha langai KNG shiga dap de lawu na zawn tsun ai.
“Mani hpawt Manmaw de na Myen hpyen n gun 200 ram lung wa ai, anhte nga ai makau mayang hkan sha Shanglawt ni nga ai, Myen hpyen dap ni gaw Hpaji Jawng hte Nawku Jawng makau grup yin hkan sha bai wa nga taw re rai yang gaw, ni ni htep htep sha rai sai, aten n tam mai gap hkat wa ai” nga tsun dan ai.
Ya ten dai shara mayan hta shada da Pe 400 ram sha gang hkat taw nna, lahkawng maga yu sin hkat taw ai masa hta, Hka Nan hte Wa Wang mare na n ta loi li shing gang taw sai re majaw, maga mi sit lung wa ai hte gap hkat wa na masa rai taw ai lam chye lu ai.
Nmawk Hka Nan lawk hte Wa Wang mare gaw matut ai mare kahtawng rai nna, ya ten Myen hpyen dap Hk M Y 437 hpyen hpung ni Hka Nan lawk lahta tsang jawng makau hte Nawku jawng shawng hte yang hta hpyen man lahkawng garan na shara jahkrat tawn ai majaw mung, mare masha ni hkrit tsang ai re lam chye lu ai.
Ya ten, hpyen hprawng 200 ram gaw, Nmawk nawku hpung wang hta hprawng yen taw ai rai nna, marai 100 ram gaw, ကြေးနန် lawk hte Alen Kawng lawk ni hta koi yen taw nga ai lam matut chye lu ai.
Manmaw kaw na Myen hpyen hpung ni lung wa ai ten, lam kaba hta hkawm taw ai mung shawa ni yawng hpe mung jahkring nna, san jep ai lam ni galaw wa ai lam ginra masha ni tsun ai.
Ndai zawn Daw Hpum Yang, N Mawk ginra shara nkau hta hpyen masa shaja hkat taw ai ten, KIA maga de na mung maja na nga na lam, tsun sadi jaw da ai lam nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn